અમદાવાદ: માત્ર એક જ સપ્તાહમાં સ્થાનિક બજારમાં સોનામાં રૂ. એક હજારથી વધુનો ઘટાડો જોવાઇ ચૂક્યો છે. હાલ સ્થાનિક બજારમાં સોનું ૨૯,૪૦૦ની સપાટીએ ટ્રેડિંગમાં જોવા મળી રહ્યું છે. બજારના જાણકારોના જણાવ્યા પ્રમાણે વૈશ્વિક બજારમાં સોનામાં જોવા મળી રહેલા ઘટાડાના પગલે તથા રૂપિયાના સતત સુધારાની ચાલની અસરથી સોનામાં ઘટાડો જોવા મળ્યો છે. એ જ પ્રમાણે એક જ સપ્તાહમાં ચાંદીમાં પણ પ્રતિકિલોએ રૂ. એક હજારથી વધુનો ઘટાડો નોંધાઇને આજે શરૂઆતે સ્થાનિક બજારમાં ચાંદી ૪૨,૨૦૦ની સપાટીએ ભાવ ખૂલ્યો હતો. સ્થાનિક જ્વેલર્સના જણાવ્યા પ્રમાણે આગામી સપ્તાહે યુએસ ફેડરલ રિઝર્વની બેઠક મળી રહી છે, જેમાં વ્યાજદરમાં વધારો થવાની શક્યતા તેજ છે. આવા સંજોગોમાં ફેડરલ રિઝર્વની બેઠક પૂર્વે જ સોના અને ચાંદીમાં વૈશ્વિક બજારમાં ઘટાડાની ચાલ જોવા મળી છે.